
ДЕЛОВНИК

За работа на училишниот одбор при ООУ   Св. „Кирил и Методиј“ с.Кучевиште 

ОПШТИ ОДРЕДБИ

член 1

Со овој деловник се утврдува работата на училишниот одбор при ООУ „Св. Кирил и Методиј“ с. Кучевиште
член 2

Одредбите од овој деловник за работа ќе ги применуваат членовите на Училишниот Одбор и други присутни лица. 
член 3

Училишниот одбор расправа и одлучува по прашања во врска со работата на училиштето (дејност) кои во негова надлежнот се утврдени со Закон, подзаконски акти и нормативни акти на училиштето. 
член 4

Претставниците на јавните гласила можат да присуствуваат на седницата на Училишниот Одбор и да ја известуваат јавноста за одредени прашања кои би биле од интерес за пошироката јавност, како и од интерес за училиштето. 

член 5

По правило, на седниците на училишниот одбор присуствуваат само членовите на училишниот одбор кои работат и одлучуваат по дневниот ред, но за одредени прашања, на седницата можат да бидат поканети да присуствуваат или да земат учество и директорот, секретарот, претставници на синдикатот како и други вработени доколку е тоа поврзано со природата на прашањето кое се разгледува на седницата на училишниот одбор, а за тие можат да дадат дополнителни објаснувања. 

член 6

Орган на управување во училиштето е училишниот одбор. 
Училишниот одбор брои 7 члена и тоа: 1 претставник од основачот, 3 претставници од родителите односно старателите на учениците, 3 претставници од наставниците. 
На седниците на училишниот одбор, се покануваат и во неговата работа учествуваат, без право на глас и двајца претставници избрани од училишниот парламент.
Членовите на училишниот одбор не смеат меѓусебно и со директорот на училиштето да бидат во роднинска врска по права линија во било кој степен, односно странична линија до трет степен за што сите членови потпишуваат изјава. 
Мандатот на членовите на училишниот одбор е три години, а мандатот на претставниците на родителите е за период до завршување на основното образование на нивното дете, но не подолго од три години. 
Училишниот одбор од редот на своите членови/родителите избира претседател со мнозинство гласови од вкупниот број членови, по пат на тајно гласање. 
Одлуките на училишниот одбор се донесуваат со мнозинство гласови од вкупниот број членови.
Директорот на училиштето не учествува во работата на училишниот одбор, но за работи кои се од значење за подобрување на воспитно образовниот процес во училиштето може да биде поканет од страна на претседателот на училишниот одбор, односно од страна на 2/3 од членовите на училишниот одбор.


КОНСТИТУИРАЊЕ НА УЧИЛИШНИОТ ОДБОР

член 7


Конституирањето се извршува по избор на членовите на училишниот одбор и истекот на мандатот на членовите на поранешниот состав на училишниот одбор.
Претставниците од наставниците, стручните соработници и воспитувачите во училишниот одбор ги избира наставничкиот совет непосредно и тајно.
 Претставниците на родителите ги избира Советот на родителите непосредно и тајно. 
 Претставниците на ученичката заедница се избираат со непосредно и тајно гласање од ученичкиот парламент, кое се спроведува на почетокот на секоја учебна година. 
Постапката за избор на претставниците на вработените на основното училиште, родителите во училишниот одбор на училиштето и на претставниците на училишната заедница се утврдува со статутот на училиштето.


ПРАВА И ДОЛЖНОСТИ НА ЧЛЕНОВИТЕ

член 8


Членот на училишниот одбор е должен да присуствува на секоја седница, во случај на спреченост да присуствува на седницата треба да го извести претседателот или неговиот заменик, односно има право да отсуствува три пати во текот на годината, со што е должен да достави потврда од соодветна институција. 
Членовите имаат право да предложат одржување на седница и право да предложат и точка за дневен ред на седницата. 
член 9 
Членовите имаат право да бараат од надлежните служби потребни објаснувања, информации и материјали во врска со работата на училишниот одбор. 
Соодветните служби како и лицето на раководно работно место должни се да одговараат на поставените прашања на истата седница, но доколку тоа не е можно должни се да одговорат на правата наредна седница. 

член 10

Членот на училишниот одбор е должен активно да ја врши својата функција, да се подготвува за седниците, јасно да ги изнесува мислењата, ставовите и прадлозите на органот кој го избрал за член во училишниот одбор, како и да гласа по одредени ставови, заклучоци и активно да учествува во донесувањето на одлуките од страна на училишниот одбор. 
член 11

Секој член на училишниот одбор е должен да го почитува пропишаниот ред на седницата. За повреда на пропишаниот ред на седницата на членот можат да му се изречат мерки пропишани со овој деловник. 

ПОДГОТВУВАЊЕ НА СЕДНИЦИТЕ

член 12

Седницата на одборот се свикува по потреба, но најмалку еднаш на три месеци. 

член 13

Седниците на училишниот одбор ги свикува и со нив раководи претседателот или заменикот претседател на училишниот одбор. 
Седниците на училишниот одбор ги свикува претседателот на одборот и тоа: 
- по своја иницијатива; 
- по барање на директорот; 
- по барање на една третина од вкупниот број членови на училишниот одбор; 
- по барање на една третина од вкупниот број вработени во училиштето; 
- по барање на Советот на родители во училиштето. 

Седницата на училишниот одбор ги свикува членовите најмалку два дена пред одржувањето на седницата со телефонска или електронска покана која содржи: 
- време и место на одржување; 
- предлог дневен ред; 
- евентуален материјал по дневниот ред. 

По потреба седница на училишниот одбор може да биде свикана и во исклучително кратки рокови. 
член 14

Предлогот на дневниот ред на седницата гоутврдува претседателот на училишниот одбор во соработка на директорот и секретарот на училиштето. 

член 15

Целокупниот материјал кој се однесува на седницата го изготвува секретарот на училиштето во соработка на претседателот на училишниот одбор и директорот на училиштето. 


ТЕК НА СЕДНИЦИТЕ

член 16

На седницата на училишниот одбор претседава претседателот, а во случај на негово отсутство неговиот заменик. 
Училишниот одбор може да одржи седница само ако се присутни повеќе од половина од членовите. 
Ако нема доволен број членови за одржување на седницата, седницата се одложува и другиот состанок се закажува усно. 
член 17 

По констатирањето на мнозинство присутни членови на состанокот, претседателот на одборот го отвора состанокот и го чита дневниот ред, ги повикува членовите да се изјаснат по него или да дадат свои предлози за евентуални измени или дополнувања на дневниот ред. 
Пред да се премини на претрес по дневниот ред се усвојува записникот од претходната сеница со или без забелешки по истиот. 
член 18

За предлозите утврдени во дневниот ред се одлучува со јавно гласање. 
При одлучувањето прво се гласа за предлозите утврдени во дневниот ред, потоа за предлозите дадаени на седницата и тоа по оној редослед по кој се дадени. 

член 19

Претседателот на одборот дава збор на членовите за дискусија. Доколку оцени дека расправата по одредени точки ќе трае подолго време може да ја ограничи дискусијата и да не дозволи повторно учество во дискусијата. 

член 20
По исцрпувањето на дискусијата претседателот формира заклучок кој го поставува на гласање. 
член 21

Гласањето е јавно доколку поинаку не е пропишано со закон или доколку поинаку не одлучи училишниот одбор. 
Јавното гласање се врши со кревање на рака. 
Гласањето може да се врши со поименична прозивка по азбучен ред на презимето и изрично изјаснување на членовите, при што прво се изјаснува претседателот а потоа останатите членови. 
Тајното гласање се врши по пат на гласачки ливчиња со обезбедување на услови за такво гласање и со формирање на тричлена комисија. 
По завршување на јавното односно тајното гласање претседателот го утврдува резултатот од гласањето и го соопштува на членовите со што назначува дали одреден акт за кој се гласало е донесен или не. 
Гласовите од јавното или од тајното гласање се запишуваат во записникот. 

член 22

Одлуките на училишниот одбор се донесуваат со мнозинство гласови од вкупниот број членови на одборот кои имаат право на одлучување и гласање. 

член 23

Седницата на училишниот одбор се прекинува во следните случаи: 
- поради одмор во текот на седницата; 
- доколку од одредени причини во текот на седницата се намали бројот на членовите со кој се обезбедува полноважност на одлучувањето; 
- кога доаѓа до посериозно нарушување на редот во текот на седницата, а претседателот не е во можност одново да воспостави атмосфера за работа; 
- кога поради должината на времетраењето на седницата истата не е возможно да заврши истиот ден; 
- седницата ја прекини претседателот по негова иницијатива при што поднесува образложение за прекинот. 
Прекинатата седница продолжува најдоцна до три дена од денот на прекинувањето. 

член 24

Од седницата на одборот се води записник. Записникот го води секретарот на училиштето. Во одредени случаи со претходно известување на претседателот на одборот записникот го води лице овластено од страна на секретарот. Во записникот се запишува терминот на одржување на седницата, бројот на присутните, односно отсутните членови, дневниот ред, во кратки црти од дискусиите, предлози, заклучоци и одлуки. Записникот го потпишуваат претседателот и записничарот. 
член 25

По завршениот состанок и по одлучувањето по сите прашање кои се на дневен ред, претседателот јавно објавува дека седницата е завршена. 


ОДРЖУВАЊЕ РЕД НА СДНИЦАТА

член 26

Редот на седницата го одржува претседателот на одборот. Ако некој од членовите на одборот или друго лице ја попречува работата на одборот претседателот ќе го опомени. Ако по опомената лицето продолжи со попречувањето на работата, претседателот ќе го замоло да ја напушти седницата. Доколку не се отстрана пречките за нормална работа, претседателот ќе ја прекина седницата за 15 минути или ќе ја презакаже седницата за друг термин. 
член 27

Со одобрение на претседателот на одборот, на седницата може да присуствуваат заинтересирани вработени или други лица. 

ПРЕДВРЕМЕНО ПРЕСТАНУВАЊЕ НА МАНДАТОТ НА ЧЛЕН НА УЧИЛИШНИОТ ОДБОР

член 28

Мандатот на член на училишниот одбор може да престане и пред истекувањето на неговиот мандат. 
- по негово барање, 
- со престанок на работниот однос на членовите именувани од редот на наставничкиот совет на училиштето, 
- со престанок на статусот на родител на редовен ученик, 
- ако член на одборот биде два пати исклучен од седницата или трипати неоправдано отсутен од седница ќе се покрене постапка за негово отповикување и избирање на нов член, 
- отповикан од органот кој го именувал. 



АКТИ НА УЧИЛИШНИОТ ОДБОР

член 29

Училишниот одбор донесува одлуки, решенија, заклучоци, препораки, мислење, предлози и др. 
- го донесува Статутот на училиштето; 
- предлага годишна програма за работа на училиштето и извештај за работата на училиштето до советот на општината; 
- прелага финансиски план до основачот; 
- предлага завршна сметка до основачот; 
- објавува јавен оглас за избор на директор на училиштето; 
- врши интервју со кандидатите за директор; 
- предлага на градоначалникот на општината односно на министерот еден кандидат од пријавените кандидати на објавениот јавен оглас за избор на директор, 
- дава мислење до директорот за избор на наставниците, стручни соработници и воспитувачи; 
- поднесува предлог до директорот за престанок на работниот однос на наставници, стручни соработници и воспитувачи; 
- одлучува по преговорите и жалбите на вработените во училиштето; 
- одлучува по жалбите на ученици, росители односно старатели на учениците; 
- го разгледува успехот и поведението на учениците и превзема мерки за негово подобрување; 
-донесува решение за користење на годишен одмор на директорот на основното училиште
- разгледува и други прашања утврдени со Статутот на училиштето. 

Училишниот одбор со одлука одлучува за донесување на статутот и негови измени и дополнувања, Годишна програма за работа на училиште, Финансов план, жалби од  наставниците, стручните соработници и воспитувачите, родителите, Годишна пресметка. 
Со решенија се одлучува за: распишување на конкурс за директор на училиштето, по приговори за вработени за одредени прашања и др. 
Со заклучоци и препораки се одлучува за: Именување и разрешување на директор на училиштето, за избор на наставници, стручни соработници и воспитувачи и други прашања кои се во интерес на работата во училиштето. 







ИЗВЕСТУВАЊЕ ЗА РАБОТАТА НА УЧИЛИШНИОТ ОДБОР

член 30

Одлуките кои се донесуваат на Училишниот Одбор се истакнуваат на огласна табла во училиштето, односно се доставуваат до работниците кога е тоа потребно како и до органи и тела на организции и установи. 
член 31

Училишниот Одбор е должен еднаш годишно да поднесе извештај за својата работа пред вработените како и целокупниот извештај за својот мандат пред конституирањето на новиот Училишен Одбор. 
ЗАВРШНИ ОДРЕДБИ

член 32
 
Прашањата кои не се опфатени со овој Деловник, а се регулирани со други акти во училиштето, ќе се решаваат како што е предвидено во истите или како што е регулирано со закон. 
Измени и дополнувања на Деловникот се вршат по пат и начин како што и е донесен. 
Деловникот за работа на одборот ќе се применува со неговото усвојување од одборот на училиштето. 






                                                                                          Претседател на училишниот одбор 
                                                                              _____________________________
                                                                    Драги Бојчев

